Aur pentru Universitatea din București. Pentru al treilea an consecutiv, studenții UB au cucerit podiumul concursului internațional SEEMOUS

Pentru al treilea an consecutiv, studenții Facultății de Matematică și Informatică a Universității din București au obținut rezultate de excepție în cadrul celei de-a XV-a ediții a South Eastern European Mathematical Competition for University Students – SEEMOUS 2021.
Organizată sub patronajul Mathematical Society of South Eastern Europe și a Societății de Științe Matematice din Cipru, ediția din 2021 a Concursului Internațional de Matematică pentru Studenți a avut loc în Agros, Cipru, în perioada 19-24 iulie și a reunit studenți de la 10 universități din Grecia, Cipru și România.
Universitatea din București a fost reprezentată la concurs de patru studenți ai Facultății de Matematică și Informatică. 
Trei studenți au obținut medalii de aur, cu o mențiune specială pentru Sergiu-Ionuț Novac, care s-a clasat pe primul loc. Medalii de aur au obținut și Dan-Ștefan Dumitrescu și Vlad-Nicolae Robu, care s-au clasat pe locul 2. Nu în ultimul rând, studenta Ana-Teodora Bercaru a obținut medalie de argint.
Studenții Universității din București au fost însoțiți la concursde conf. univ. dr. Cornel Băețica, cadru didactic la Facultatea de Matematică și Informatică a UB.
Studenți pe podiumul celei de-a XV-a ediții a South Eastern European Mathematical Competition for University Students – SEEMOUS 2021 a avut și Universitatea „Babeș-Bolyai” din Cluj-Napoca. Rezultatele complete pot fi consultate aici, iar programul competiției aici. 
Și la edițiile din 2018, 2019 și 2020 studenții UB au fost pe podiumul competiției
Pe podium, ca acasă. Așa am putea descrie experiența ultimilor trei ani de participări la SEEMOUS: aur în 2018, aur în 2019 aur și în 2020. 
În 2019, Universitatea din București a fost reprezentată la eveniment de Dragoș Manea, student în anul II la Matematică, care a câștigat concursul, clasându-se pe locul I, cu punctaj maxim și medalie de aur. Dragoș a participat și la ediția din 2018 a concursului, la care a obținut o medalie de argint. De asemenea, tot în 2019, Andrei-Robert Bâra, student în anul I la Matematică, s-a clasat pe locurile 2-3, iar Călin-Daniel Spiridon, student în anul II la Matematică, pe locul 4, amândoi primind medalie de aur. Călin a luat medalie de aur și la ediția de anul trecut a concursului. Tot medalie de aur a obținut și Andrei-Alexandru Jelea, student în anul I la Matematică, care s-a clasat pe locul 6, concurând pentru Universitatea Politehnica din București, la care este, de asemenea, student. Despre reușita studenților UB la SEEMOUS 2019 puteți citi mai multe informații aici.
Ediția din 2020 a Concursului Internațional de Matematică pentru Studenți a avut loc în Salonic, Grecia, în perioada 3-8 martie și a reunit studenți din 14 universități din Bulgaria, Grecia, Macedonia de Nord și România. Universitatea din București a fost reprezentată la concurs de trei studenți ai Facultății de Matematică și Informatică. 
Toți cei trei studenți au obținut medalii de aur, cu o mențiune specială pentru Andrei-Robert Bâra, care s-a clasat pe locul 1 absolut, cu punctaj maxim. Student în anul II la Matematică, Andrei a fost, așa cum am precizat anterior, pe podium și la ediția din 2019 a SEEMOUS, când s-a clasat pe locurile 2-3. Medalie de aur a obținut și Dan-Ștefan Dumitrescu, clasat pe locul 5, dar și Andrei-Vlad Cațaron, care s-a clasat pe locul 6. Cei doi au fost, în momentul competiției, studenți la Matematică în anul I. Mai multe detalii cu privire la participarea studenților UB la ediția din 2020 a SEEMOUS pot fi accesate aici.
